**Pascha 2020**

/Usmernenie farnosti Čeľovce v súvislosti s COVID 19/

**Drahí veriaci, na základe inštrukcií Apoštolského stolca, KBS a Gréckokatolíckej eparchie Košice ohľadom slávenia tohtoročných obradov zverejňujeme nasledovný liturgický program a usmernenia:**

* **Kvetná nedeľa:** Sv. liturgia bude o 9.00 hod. za zatvorenými dverami, po nej posvätenie bahniatok(ratolestí). Bahniatka budú následne vyložené na farskom dvore, kde si ich počas dňa priebežne môžu jednotliví veriaci zobrať domov.
* **Veľký štvrtok:** Večiereň s liturgiou sv. Bazila Veľkého bude o 17.00 za zatvorenými dverami.
* **Veľký piatok:** Večiereň s uložením pláščenice bude za zatvorenými dverami o 16.00. Po skončení obradu bude **možnosť ku krátkej osobnej modlitbe jednotlivých veriacich po telefonickom dohovore s kňazom.** (Podmienkou vstupu do chrámu je prísne dodržanie všetkých platných epidemiologických opatrení - rúško, odstup od ďalšej osoby, maximálny počet veriacich v chráme v jednom čase je 5.)
* **Veľká sobota:** Večiereň s liturgiou sv. Bazila Veľkého bude o 17.00 a Utiereň vzkriesenia o 20.00 hod. za zatvorenými dverami. **Možnosť ku krátkej osobnej modlitbe pri hrobe po telefonickom dohovore.**
* **Nedeľa Paschy:** Sv. liturgia bude o 9.00 za zatvorenými dverami. **Ohľadom posvätenie jedál budem informovať podľa danej situácie.**

**Sviatosť pokánia:** Žiaľ, nie je možné vysluhovať sviatosť obvyklým spôsobom ako tomu bolo doteraz. Avšak máme možnosť obsiahnuť odpustenie hriechov nasledovným spôsobom.

1. **Dokonalá ľútosť -** „... Tam, kde by sa jednotliví veriaci nachádzali v bolestnej nemožnosti prijať sviatostnú pomoc, nech sa pripomenie, že dokonalá ľútosť, vychádzajúca z lásky k Bohu, milovanému nadovšetko, vyjadrená v úprimnej prosbe o odpustenie (takej, akú je v danom okamihu penitent schopný vyjadriť) a ktorú doprevádza dôrazné rozhodnutie pristúpiť k sviatostnej spovedi, keď to bude možné, dosahuje odpustenie hriechov, a to aj smrteľných (por. KKC, č. 1452).“ Možnosť získať odpustenie hriechov formou dokonalej ľútosti a pevného rozhodnutia vyspovedať sa pri najbližšej možnosti je treba komunikovať veriacim, najmä starším (nad 60 rokov), chorým a na nákazu náchylným s tým, že sa vyspovedajú po skončení pandémie.

 **Keď ľútosť pochádza z lásky k Bohu milovanému nadovšetko, volá sa „dokonalá“ (je to ľútosť z lásky). Takáto ľútosť odpúšťa všedné hriechy; dosiahne aj odpustenie smrteľných hriechov, ak zahŕňa pevné predsavzatie pristúpiť k sviatostnej spovedi, len čo to bude možné, čiže po skončení pandémie.**

 **Teda máme úprimne oľutovať všetky svoje hriechy s úmyslom (ten je dôležitý) mať na zreteli nekonečnú (dokonalú) Božiu lásku, ktorá je hlavným motívom našej ľútosti. Na prvom mieste teda: ľutujem preto, že Boh, ktorého milujem ma ako prvý nekonečne miluje a ja som napriek tomu aj tak páchal hriechy. Veľmi to ľutujem, Pane, odpusť mi. Dokonalú ľútosť si môžeme vzbudzovať aj každý deň. Aj keby kňaz k nám nemohol prísť, a sme nebezpečenstve smrti, dokonalou ľútosťou máme hriechy odpustené!!!**

 **Ak pandémia pominie je potrebné napriek tejto dokonalej ľútosti hriechy vyznať.**

1. **Ak by mal niekto nutnú potrebu pristúpiť k sviatosti, nech tak urobí po telefonickom dohodnutí termínu u kňaza**
2. **Spovedanie chorých iba v nebezpečenstve smrti**

**Sviatosť EUCHARISTIE:** Aj keď momentálne nemáme možnosť pristúpiť k sv.prijímaniu počas sv.liturgie v chráme, Cirkev nám aj skrze povzbudenia sv.otca ponúka možnosť duchovného prijímania Krista. Duchovné prijímanie sa vzťahuje na ľudí v stave milosti, ktorí z dôvodu fyzickej prekážky (choroba a či rôzne iné závažné príčiny) nemôžu prijímať Eucharistiu. (Modlitbu duchovného prijímania nájdete v modlitebnej knižke *Modlitby a piesne*, str. 80)

Drahí bratia a sestry, v prípade nejasností či duchovných potrieb ma neváhajte kontaktovať na t.č.: 0915 865 363

**Želám Vám požehnané sviatky Paschy a vyprosujem veľa zdravia a síl do ďalších dní.**

 ***o.Marek Kovaľ***